Kultura Maribor

Kahil El'Zabar Ethnic Heritage Ensemble
2025-11-07 20:30 - 21:30 (Europe/Paris) | Maribor center / Mali oder
Koncert, ki je milo rečeno: SENZACIJA!
Kahil El’Zabar, vizionarski bobnar in tolkalec ki že 50 let vodi zasedbi Ethnic Heritage Ensemble in Ritual Trio prihaja v Maribor! Pet desetletij kariere in več kot 50 albumov tega resnično legendarnega glasbenika, ki šele zadnja leta dobiva priznanja za življenjsko delo, kot nalašč sovpada s 25. obletnico koncertnega cikla Jazz v Narodnem domu.
Dolgo časa je v jazzovskih vodah veljal za posebneža, ki se je ukvarjal s »spiritual jazzom,« z vključevanjem zvokov afriškega kontinenta, s spoštljivim uvidom v celotno jazzovsko zgodovino in z edinstveno vizijo ritmičnega soulovskega jazza, polnega osebne predanosti in poduhovljenosti.
Ethnic Heritage Ensemble so danes ena izmed le še dveh delujočih zasedb izpod okrilja revolucionarnega čikaškega glasbenega gibanja AACM (druga je Art Ensemble of Chicago), ki je polna pomlajene energije in ki že v prvem trenutku koncerta pokaže, da je pred nami ne le koncert, temveč doživetje, seansa…
Njegova pojava je neverjetno »cool«: Kahil je vedno urejen, drzno opravljen, tako da spominja na soul ali r’n’b pevca iz zlatega obdobja Motowna. Ljubezen do šivanja mu je privzgojila mama, Kahil pa je nekoč – poleg dela v glasbi – ustvarjal tudi karizmatična oblačila za Nino Simone.
Čeprav je že leta 1973 posnel hit Love me like a rock s Paul Simonom, rolkal z Natalie Cole (hčerko Nat King Colea), igral košarko s soul pevcem Jerryem Butlerjem, bobnal po klubih z legendarnim Donnyem Hathawayem in snemal s Stevie Wonderjem, je resničen preporod svoje kariere doživel šele v zadnjih letih in to zahvaljujoč predvsem mlajši, na hip-hopu zrasli generaciji.
Bobnar Questlove iz kolektiva The Roots ga navaja kot največjega vzornika, Erykah Badu je njegovo glasbo vključila v enega izmed svojih video-spotov, rapper Mos Def ga je prosil, da za njegov album napiše pesem, priznani glasbeniki kot so Shabaka Hutchins ali Makaya McCraven romajo na njegov dom s prošnjo za učne ure. Pred tremi leti je nastopil na angleškem festivalu We-Out-Here pred nič manj kot 20.000 glavo množico, cenjena revija Downbeat pa je mladostnega sedemdesetletnika (na priznanja pri tej reviji je pač včasih treba malce počakati) razglasila za drugega najboljšega tolkalca na svetu, Ethinc Heritage Ensemble pa za eno izmed desetih najboljših skupin. Združenje jazzovskih novinarjev (JJA) mu je v letu 2025 nagrado za najboljšega tolkalca podelilo že četrtič!
Kahil El’ Zabar ki ima neverjetno globok vpogled v tradicijo afro-ameriške glasbe, od gospela Mahalie Jackson do svobodnjaškega jazza Johna Coltranea in naprej, je živeča legenda »great black music« in »spiritual jazza« in prvič prihaja v Maribor. Nikar ne zamudite te edinstvene priložnosti!

Povezava do originalnega članka

Predstavitev in razstava društva Krilato Kolo
2025-11-08 09:00 - 2025-11-09 18:00 | KS Razvanje , Razvanjska 22 , Maribor
Predstavitev Modulne železnice po normativih FREMO (Modular rail transport modelling standard)
Vabljeni na razstavo modelne železnice, kjer boste lahko doživeli čar sveta v malem! Na ogled bodo različni modeli vlakov, diorame in delujoče makete, ki prikazujejo železniško zgodovino, sodobne proge in ustvarjalnost ljubiteljev modelne železnice.

Povezava do originalnega članka

Snežna kraljica 5+
2025-11-08 10:00 | Mala dvorana
Snežna kraljica 5+
Zvočna pravljica

Tin Grabnar in Nina Šorak po motivih Hansa Christiana Andersena / 55 min

Kay in Gerda sta bratec in sestrica. Nekega večera starša odideta na ples. Starejša sestrica bi morala poskrbeti za svojega mlajšega bratca, ta pa čudežno izgine. Ugrabila ga je Snežna kraljica. V brezizhodnem položaju se Gerda odpravi na pot proti severnemu tečaju. Pot postane soočanje z njenimi strahovi, predstavlja iniciacijo v odraslost: iz pridnega dekletca, ki uboga starše s skoraj preveč odgovorno držo, se izvije junakinja, ki vzame dogodke v svoje roke in premaga ovire na poti k
bratčevi rešitvi. Na plan prideta njen pogum in drzno preseganje ustaljenih norm.
Predstava je kombinacija namiznih lutk, pripovedovanja in zvočnega gledališča. Animatorja s pomočjo zvoka, ustvarjenega z različnimi predmeti, animirata našo domišljijo. Predmeti pa niso gola ilustracija situacij, ampak nastopajo kot živ, presenetljiv odrski material.
Predstava je primerna tudi za prvo in drugo triado OŠ

Nakup kart

Povezava do originalnega članka

Sprehod: Od špricerja do Najstarejše trte
2025-11-08 10:00 | rajzefiber-sprehod2
Doživite mesto vina in najstarejše trte na svetu!
Če želite Maribor doživeti skozi njegovo najbolj pristno podobo – kot vinsko mesto, kjer raste najstarejša trta na svetu, vas vabimo na poseben BREZPLAČEN sprehod po mestu.
Od vseh nazivov, s katerimi se diči naš ljubi Maribor, je ta, da mu rečemo vinsko mesto, v katerem raste najstarejša trta na svetu, še najbolj po meri. Pri nas namreč vse, kar je povezano z vinsko trto in njenim pridelkom, jemljemo resno, prazniku svetega Martina, na katerega dan se mošt spremeni v vino, rečemo tudi štajersko novo leto – in tega praznujemo vsaj tako zavzeto, kot onega ob koncu decembra.
Od špricerja do Najstarejše trte bo sprehod skozi preteklost in sedanjost tega praznika, o trti in vinu, o glasbi in pesmih, predvsem pa o veselju ob rujni kapljici, za katero je že Prešeren zapisal, da »v potrtih prsih up budi.«
TERMINI

sobota, 8. 11. ob 10:00
sobota, 8. 11. ob 15:00
nedelja, 9. 11. ob 11:00

INFORMACIJE

Začetna točka: Trg svobode
Sprehajalec: Vid Kmetič, društvo Trafika
Trajanje: 1 ura

Vabljeni ob terminu na začetno točko. Prijave se ne zbirajo.

Povezava do originalnega članka

Predelano življenje
2025-11-08 17:00, 2025-11-09 11:00
Maja Dekleva Lapajne in Norbert Sven Fö

november ob 20:00
november ob 17:00
november ob 11:00

Predelano življenje je uprizoritvena in pisalna praksa umetnikov Maje Dekleva Lapajne in Norberta Svena Föja, kjer je njuno glavno področje raziskovanja, strast in frustracija, umetniška improvizacija.
Predelano življenje naseljuje različne pojavne oblike ter se mnogokrat uokviri kot predstava, včasih kot instalacija, dostikrat kot razprava, občasno kot delavnica, spet drugič kot pisanje ali pa zaživi znotraj formatov, ki še niso poimenovani.
Letos Norbert in Maja raziskujeta povezave med kontinuiteto, ponavljanjem in improvizacijo. Zato bosta izvedla Predelano življenje tri dni zaporedoma, vsakič v drugem prostoru GT22 in ob drugem delu dneva: v petek zvečer, v soboto popoldne in v nedeljo dopoldne. Vse te tri dni bosta v GT22 tudi bivala, pisala in predelovala, kar se bo obdelalo, pridelalo in seveda predelalo na predstavah.
Vabljeni na uprizoritveni dogodek, ki kot predelava življenja hkrati tudi soustvarja življenje in že odpira nova predelovalna področja.
“Od blizu se čuti bolje.”
Nika Gradišek, Ulična kritika, Radio Študent
“Ne misli, da bo kdaj predelano.”
Jaka Bombač, Vzvratna beležka iz elektrarne, spletni medij Aplavz
“A veš, sej ne veš, ne.”
ljuba starejša gospa, ki stresa dragocene življenjske modrosti, ne da bi se tega zavedala
—
Več o Predelanem življenju: https://refabricated.life/
—
Maja Dekleva Lapajne je ustvarjalka na področju sodobnih uprizoritvenih umetnosti. Aktualna dela: Pod vodo, potopljena koncertna predstava o delu, materinstvu in umetnosti; Na tleh, zemeljska koncertna predstava o prekarnem življenju, izčrpanosti in vztrajanju; 4play, predstava, zasnovana v okviru mednarodnega feminističnega kolektiva Mary Shelley’s Mothers, na temo seksa in seksualnosti; Za crknt, raziskovanje sodobnega klovnovstva in kabarejskih formatov; Srebrno zlato, projekt, kjer se srečuje več plesnih generacij v izmenjevanju in ustvarjanju spominov; Poetically Uncorrect, nežen in divji žanrsko nekorekten bend; Dragi Drago!, drag king kabaret; Predelano življenje, uprizoritvena in pisalna praksa, v okviru katere med drugim nastaja knjiga z naslovom Improvizacija, revolucija, ljubezen.
Norbert Sven Fö je član DISKOlektiva, ki raziskuje igrivost v vlogah kot so na primer plesalka/ec, izvajalka/ec, koreograf/inja, klovn/esa, pedagog/inja, piska/ec, producent/ka, MC (če omenimo samo nekatere); ter v oblikah kot so na primer predstava, ples, igra, dogodek, koreografija, eksperiment, instalacija, predavanje, delavnica, publikacija, klovnska točka, video, partitura (če omenimo samo nekatere). Člani DISKOlektiva od leta 2010 igrajo Igro imen (Name Game), v kateri si izmenjujejo in sposojajo imena drug drugega.
—
(avtor fotografije Sunčan Stone)
(vstop prost, prostovoljni prispevki so fajn)

Povezava do originalnega članka

Med Straussom in Stolzem
2025-11-08 18:00 - 19:30 | Maribor center / Kazinska dvorana, SNG Maribor
Koncert ob 200. obletnici rojstva Johanna Straussa ml. in ob 50. obletnici smrti Roberta Stolza
Koncertni program je posvečen Johannu Straussu ml. in Robertu Stolzu, ki sta oba povezana z našim mestom. Robert Stolz, prvi dirigent mariborskega mestnega gledališča, je v našem mestu celo začel pisati svoje prve operete.
Nastopajo:

Sabina Cvilak
Vokalni atelje Robert Stolz
Komorni zbor Hugo Wolf (pod vodstvom Aleša Marčiča)

Vstop je prost.

Povezava do originalnega članka

GAVRO QUARTET FEAT. ALEX SIPIAGIN
2025-11-08 19:00 | Maribor center / Kulturna četrt Minoriti
Koncert
Gavro Quartet je glasbena zasedba, ki deluje od leta 2023. Ustanovil jo je kitarist Tilen Gavranovič, ki trenutno ustvarja v Parizu, kvartet pa nosi njegovo umetniško ime.
Ansambel izvaja avtorsko glasbo Tilna Gavranoviča, ki črpa navdih iz različnih glasbenih žanrov – od tradicionalnega in modernega jazza do klasične in popularne glasbe.

Povezava do originalnega članka

Žan Serčič
2025-11-08 20:00 - 22:00 | Maribor center / Dvorana Union
Nakup vstopnic ni mogoč na blagajni Narodnega doma. Za več informacij se obrnite na organizatorja Na odru.si
Žan Serčič, rojen 13. maja 1995 v Mariboru, je slovenski pevec, kitarist, avtor besedil in glasbeni producent. Glasbeno pot je začel v osnovni šoli z obiskovanjem nižje glasbene šole. Leta 2011 je sodeloval v oddaji “Slovenija ima talent”, kjer je s svojimi nastopi pridobil širšo prepoznavnost. Po oddaji je podpisal pogodbo z založbo Menart in izdal svoj prvi singel “Dajem ti vse”. Leta 2016 je sodeloval na festivalu EMA s pesmijo “Summer Story”. Med njegove najbolj znane pesmi sodijo “Zadnja noč”, “Snežinki”, “Naj me vzame” in “Pusti mi spomin”. Poleg lastne glasbene kariere je aktiven tudi kot producent in avtor pesmi za druge izvajalce. Trenutno nadaljuje z ustvarjanjem nove glasbe in nastopanjem, s čimer utrjuje svoj položaj na slovenski glasbeni sceni.

Povezava do originalnega članka

Visoka renesansa
2025-11-10 17:00 | PEKARNA MAGDALENSKE MREŽE
10. 11. 2025 ob 17.00, Pekarna Magdalenske mreže
Predavanja iz umetnostne zgodovine: Novoveška arhitektura in umetnost

Visoka renesansa

V ponedeljek, 10. 11. 2025, ob 17.00 vabimo v prostore Pekarne Magdalenske mreže na tretje predavanje iz umetnostne zgodovine v tem ciklu, ko govorimo o novoveški arhitekturi in umetnosti.

Novoveška arhitektuai in umetnost obravnava renesančni, baročni in historični slog in obsega čas med 15. in 19. stoletjem. Nadaljevanje lanske teme Umetnost srednjega veka bo Novoveški arhitekturi in umetnosti v letu 2026 sledila predavanja Moderna in sodobna arhitektura in umetnost. Tako bo sklop triletnih predavanj tudi vsebinsko zaokrožen in bo udeleženim ponudil spoznavanje umetnosti skozi arhitekturo Evrope.

Poglabljanje znanja s področja novoveške arhitekture in umetnosti bo vzpodbudilo kritični premislek, odprlo pogovor o arhitekturi, umetninah in simboliki le-teh. Tekom predavanj bomo spoznavali primerjalno analizo slogov in simbolov v različnih obdobij.

Že sedmo leto zapovrstjo nadaljemo z brezplačnim ciklom predavanj, srečanja se odvijajo tedensko v razponu dveh mesecev in trajajo dve šolski uri. Potekajo vsak ponedeljek ob 17.00. Predavanja izvaja dipl. umetnostni zgodovinar Simon Žlahtič.

Avtor: Giacomo della Porta – Wolfgang Stuck (lastno delo), september 2004; licenca: Javna domena; URL: https://commons.wikimedia.org/w/index.php?curid=70472

Visoka renesansa

Termin označuje obdobje med letom 1495 in 1520, ki ga zaznamuje smrt Rafaela. Po drugi dataciji se konča leta 1527, ko francoske čete upostošijo Rim, masakru znanem pod imenom sacco di Roma. Čas je zaznamovan z največjimi mojstri renesanse, da Vincijem, Rafaelom in Michelangelom. Je čas, ko se začne gradnja nove bazilike sv. Petra v Rimu in se umetniški tokovi iz Firenc prestavijo v večno mesto.

Osem predavanj in en terenski ogled bo razdeljen po sklopih:

Protorenesansa, Zgodnja renesansa, Visoka renesansa, Zgodnji barok, Zreli barok, Pozni barok, Klasicizem, Neoslogi in historicizem

Vabljen_a, da se nam pridružiš!

Povezava do originalnega članka

MOJE MESTO: Odprtje razstave Teodorja Veingerla
2025-11-10 17:00 | Maribor center / UKM, Gospejna ulica 10, Maribor
Teodor Veingerl z razstavo Moje mesto Kovičevo odo Mariboru poustvarja s fotografijami. Dogodek bo potekal v Avli.
Pred dobrega pol stoletja je Kajetan Kovič napisal odo našemu mestu. Pred slabim desetletjem jo je uglasbila skupina Leonart. Teodor Veingerl pa tokrat isto pesem upodablja v fotografijah. Čeprav so posamezne slike nastale v več kot desetletnem obdobju, avtor pravi, da se je z njihovim izborom skušal natanko – kolikor je le mogoče – držati besedila pesmi.
Ali mu je uspelo, lahko najbolje presodite sami ob ogledu razstave.
Veseli bomo vašega obiska!

Povezava do originalnega članka

Analogno
2025-11-10 20:00 | Maribor center / Dvorana generala Maistra
Kaj ko bi za urico dvignili pogled z zaslona in pogledali v obraz – Tadeja Toša. Če bi tu zapisali v obraz resnice, bi zvenelo kot pretiravanje, a brez skrbi: Tadej nam jih bo nasul kar nekaj. Povsem analogno bo seciral naša vse bolj digitalizirana življenja. Brez filtrov in brez WiFi-ja. A z zvrhano mero duhovitih in pikrih bodic ter pospremljeno s salvami smeha.
Predstava traja med 90 in 120 minut.
Pomembno: presedanje abonentov Komedije je možno le med abonmajskimi redi (Ponedeljek in Petek), ne pa tudi v terminih za izven, ki niso del abonmajskega programa. Abonente vljudno prosimo, da presedanja uredijo v času dopoldanskih uradnih ur Informacijske pisarne (med 10. in 13. uro), lahko tudi preko telefona ali e-pošte. Presedanja v primeru razprodanih terminov ne moremo zagotoviti. Zahvaljujemo se vam za razumevanje.

Povezava do originalnega članka

Circus flautasticus
2025-11-11 10:00 - 16:00 | Maribor center / Dvorana Union
2. koncert Mladinskega cikla 2025/2026
Slovenski orkester flavt
Matej Zupan, umetniški vodja
Flavta, eno najstarejših glasbil na svetu, ima bogato zgodovino in razvoj, ki sega tisoče let v davnino. Prav v Sloveniji je bila odkrita najstarejša, neandertalska piščal, ki priča o tem, kako globoko zakoreninjena je tradicija pihalnih glasbil na naših tleh.
Tokratni koncert bo pravo praznovanje flavtistov, ki bodo občinstvu predstavili čarobni svet flavte v vseh njenih oblikah: od drobnega pikola preko klasične koncertne flavte in altovske flavte do mogočne basovske flavte, ki z globokim tonom dopolnjuje orkester flavt. Posebna gostja bo panova piščal, ki nas bo popeljala v mistične zvoke preteklosti.
Na programu bodo tako priljubljene slovenske melodije, med drugim narodne skladbe, kot tudi izbrane skladbe iz mednarodnega repertoarja, ki bodo poudarile virtuoznost in barvitost tega glasbila. Koncert bo na zanimiv in interaktiven način mlademu občinstvu približal zgodovino, tehnične značilnosti in izrazne zmožnosti flavte ter spodbudil njihovo radovednost in navdušenje za glasbo.
Programska knjižica 2025/2026

Povezava do originalnega članka

Nevrodivergentno druženje: Ustvarjanje grdih pošasti iz gline
2025-11-11 17:00 - 20:00 | Kulturni inkubator
NEVRODIVERGENTNO DRUŽENJE
DELAVNICA: USTVARJANJE GRDIH POŠASTI IZ GLINE
Torek, 11. november 2025 // 17.00-20.00 // Kulturni inkubator
V torek, 11. novembra 2025, bo v Kulturnem inkubatorju potekalo novembrsko nevrodivergentno druženje, tokrat dopolnjeno z delavnico ustvarjanja grdih pošasti iz gline. Dogodek je brezplačen in bo potekal v slovenskem in angleškem jeziku.

Imate radi čudne pošasti? Si želite imeti majhno pošast, ki vam bo delala družbo? Imate srečo, saj imamo dogodek, ravno za to! Pridružite se nam pri ustvarjanju grdih (ali ljubkih, vse je subjektivno, a ne) bitj iz gline, ki se sušijo na zraku, brezplačno! Družili se bomo v torek, 11. novembra 2025, med 17. in 20. uro v Kulturnem inkubatorju.
Kot je vedno pri nevrodivergentnih druženjih , lahko s seboj prinesete svoje “fidget toys”, kakršne koli hobije (kot so risanje, kvačkanje itd.), slušalke itd. To je varen prostor za druženje, le da je za tiste, ki želijo, pripravljena tudi ta dejavnost!
Dogodek bo potekal v slovenščini in angleščini.

Povezava do originalnega članka

Oskar Ban Brejc: Nemi in slepi film
2025-11-11 18:00 | OBRAT
11. 11. 2025 ob 18.00, OBRAT
Cikel Filmski pogled

Oskar Ban Brejc: Nemi in slepi film

V torek, 11. 11. 2025, te ob 18.00 vabimo v OBRAT na predavanje Oskarja Bana Brejca, naslovljeno Nemi in slepi film.

Podoba slepega človeka na filmu je zanimivo samonanašalna: opozarja na trenutek, ko medijska tehnologija filma prehiti človekov vid. Kamera zre, človeške oči pa ji ne vrnejo pogleda. Slepec je za film pomembna figura zato, ker vzpostavlja svoj svet in se orientira v njem z drugimi čuti kot kamera: predvsem s sluhom in tipom. A slep je lahko tudi film sam – film s podobami, ki ne nastanejo z jasnim pogledom skozi kamero, temveč na drugačne načine, z materialnim stikom s filmskim trakom, na primer.

In na drugi strani: kako razumeti prisotnost zvoka v nemem filmu? Kako dramatični kriki in prisluškovanja, primarno zvočni dogodki, razberljivi s sluhom, delujejo v nemem filmu? Tu medijska tehnologija zgodnjega filma ne zaobjema zvoka, film ne sliši in si pomaga s pogledi. Kako razumeti medijsko tehnologijo filma kot vzpostavitev čutov? Kako slepota in gluhost prevrpašujeta čutila filma?

Pogovor po predavanju bo vodila Maja Pan.

Oskar Ban Brejc

je filmski kritik in teoretik. Redno prispeva besedila za revije KINO! in Ekran ter je soavtor oddaje Temna Zvezda na Radiu Študent. Je dvakratni prejemnik Nagrade Nike Bohinc za kritiško in teoretsko pisanje. Zanima ga predvsem eksperimentalni film in njegove povezave s sodobnimi teoretskimi in tehnološkimi paradigmami.

Maja Pan je po izobrazbi doktorica filozofije, magistrica ženskih študij in feministične teorije (Filozofska fakulteta Univerze v Ljubljani, oddelek za filozofijo). Znanstveno raziskovalno deluje kot feministična teoretičarka in neodvisna raziskovalka, je avtorica in soavtorica več znanstvenih člankov ter poglavij v mednarodnih ter domačih publikacijah s polja humanistike in družbenih ved.

Cikel Filmski pogled organiziramo Pekarna Magdalenske mreže in Film Factory, soorganizira ga Mariborska knjižnica.

Filmski pogled je cikel predavanj, katerega cilj je približati filmsko umetnost širšemu občinstvu skozi poglobljeno obravnavo različnih teoretičnih in kritičnih pristopov. V letošnjem ciklu bomo raziskovali film kot medij, ki je tako umetniški izraz kot tudi odraz širših družbenih in političnih razmer, pa tudi različne vidike filmskega ustvarjanja. Vsako predavanje bo ponudilo nov pogled na film, med drugim tudi skozi filmske teorije in skozi vprašanje filma kot orodja za propagando in kulturno diplomacijo.V ospredju cikla bo raziskovanje, kako avdiovizualna dela in filmsko ustvarjanje na sploh osvetliti iz manj znanih, nepričakovanih perspektiv, ki nas vodijo k poglobljenemu razumevanju filma. Poglobljeno bomo obravnavali vlogo filma pri reprezentaciji identitete, vpliv avdiovizualne industrije na kulturne in politične tokove in film kot izobraževalno orodje. Posebno pozornost bomo namenili vplivom zahtevnega ustvarjalnega okolja na psihološko blagostanje filmskih ustvarjalcev ter raziskali možne pristope za zagotavljanje podpore in ohranjanje ravnovesja v filmski produkciji.

Cikel bo obravnaval filme, ki so postavili pomembna vprašanja o vlogi filma v širši družbeni debati. Predavatelji bodo analizirali ključne vidike filmske umetnosti in njenega vpliva na naše dojemanje sveta, hkrati pa nas usmerili v razumevanje, kako film skozi zgodovino ni zgolj pripovedoval zgodb, temveč je oblikoval tudi način, kako gledamo in razumemo svet okoli nas. Cikel Filmski pogled je nadaljevanje cikla Filmski žanri skozi družbeno kritiko (2023, 2024), kjer smo svojo pozornost usmerili v premislek o povezavah med filmskimi žanri in družbenimi pojavi, ciklaTeorija filma (2022), kjer smo spoznavali, kako lahko gledalci razne teoretske poglede tudi sami uporabimo pri lastnem gledanju vseh vrst filmov in cikla Zgodovina filma (2021) skozi katerega smo spoznali osnove zgodovine filma.

Povezava do originalnega članka

EASE MY NIGHT #01
2025-11-11 19:00 - 21:00 | Maribor center / Studio
‘Ease my night’ predstavlja serijo intimnih zabav, kjer se sodobna elektronika zlije z ambientom dnevne sobe
——-
CHRNS (Universal, Revealed, Armada, Proximity) se v Maribor vrača po nekaj letih v tujini. Njegov melodični stil produkcije vsebuje house in uk garage ritme, v svoje DJ sete pa vključuje ekskluzivne remixe svetovnih izvajalcev.
MAYNAMIC (Spinnin, Universal) je avtor ene najbolj predvajanih mainstage pesmi lanskega leta ‘Lift Me Up’, ki je zazvenela na največjih festivalih, od Ultre do Tomorrowlanda. Njegovi DJ seti združujejo lastno produkcijo in nalezljivo energijo, s katero vedno ustvari pravo festivalsko izkušnjo.
CHERRY BOMB po njegovih lastnih besedah sporoča, da pridite pogledati, kako “češnjo vrtga disco bombica”.

Povezava do originalnega članka

Ožuljeni jezik | Ko verzi zorijo v pesmi
2025-11-11 19:00 - 21:00 | BarCoda v Vetrinjskem dvoru
𝗩𝗲č𝗲𝗿 𝘀𝗹𝗮𝗺 𝗽𝗼𝗲𝘇𝗶𝗷𝗲 𝘇 𝗹𝗶𝘁𝗲𝗿𝗮𝗿𝗻𝗼 𝗴𝗼𝘀𝘁𝗷𝗼 𝗛𝗲𝗹𝗲𝗻𝗼 𝗭𝗲𝗺𝗹𝗷𝗶č
Novembrski Ožuljeni jezik bo potekal v torek, 11. novembra 2025 s pričetkom ob 19.00 uri na prizorišču BarCode v Vetrinjskem dvoru. Dogodek bo kot običajno odprt za vse slamovske pesnice in pesnike, ki bi se ponovno ali prvič želeli predstaviti z izvirno interpretacijo avtorske poezije. Prireditev bo dnevu primerno – 11. novembra je Martinovo – potekala pod sloganom Ko verzi zorijo v pesmi.
Prireditev bo povezovala performerka in moderatorka Mojca Frim, članica improligaške skupine Banda Ferdamana. Z literarno gostjo se bo pogovarjala urednica in moderatorka Ajda Strajnar.
𝗣𝗿𝗶𝗷𝗮𝘃𝗲:na naslovu ozuljenijezik@gmail.com,
𝗟𝗶𝘁𝗲𝗿𝗮𝗿𝗻𝗮 𝗴𝗼𝘀𝘁𝗷𝗮: 𝗛𝗲𝗹𝗲𝗻𝗮 𝗭𝗲𝗺𝗹𝗷𝗶č
Helena Zemljič (1995) je pesnica in urednica. Odraščala je v Jurovskem Dolu, študirala filozofijo in slovenski jezik ter književnost na Filozofski fakulteti v Mariboru, sedaj živi v Novem mestu. Večkrat se je uvrstila v finale Pesniškega turnirja in v ožji izbor natečaja Urška, njene pesmi so objavljene v več literarnih revijah in portalih. Bazen ki ga odnašajo robovi je njen knjižni prvenec.

Povezava do originalnega članka

Ožuljeni jezik s Heleno Zemljič
2025-11-11 19:00 - 22:00 | Vetrinjski dvor
VEČER SLAM POEZIJE
OŽULJENI JEZIK S HELENO ZEMLJIČ
Torek, 11. november 2025 // 19.00 // Vetrinjski dvor

Cikel slemovske poezije Ožuljeni jezik poteka že deseto sezono v obliki rednih mesečnih dogodkov z odprtim mikrofonom za avtorje in avtorice, ki ustvarjajo slemovsko poezijo, na vsakem dogodku pa se občinstvu v obliki kratkega moderiranega pogovora in branja predstavi tudi izbrana pesnica ali pesnik mlajše generacije z aktualno pesniško zbirko.
Naslednji Ožuljeni jezik bo potekal v torek, 11. novembra 2025, s pričetkom ob 19.00 uri na prizorišču BarCode v Vetrinjskem dvoru, literarna gostja tokratnega literarnega večera pa bo pesnica Helena Zemljič, ki je letos pri založbi LUD Literatura v zbirki Prišleki izdala odmevni in težko pričakovani pesniški prvenec z naslovom Bazen ki ga odnašajo robovi.
Cikel Ožuljeni jezik pripravlja Mladinski kulturni center Maribor z roko v roki z izvedbenimi partnerji Narodnim domom Maribor, Kulturno-umetniškim društvom Coda ter Bando ferdamano v prvi slovenski zero waste kavarni BarCoda, gre pa za moderirane literarne dogodke tekmovalne narave z odprtim odrom za nastopajoče ter vključenim občinstvom, ki ima vlogo literarnega razsodnika in ocenjevalca. Dogodek bo kot običajno odprt za vse slamovske pesnice in pesnike, ki bi se ponovno ali prvič želeli predstaviti z izvirno interpretacijo avtorske poezije. Prijave nastopajočih zbiramo na naslovu ozuljenijezik@gmail.com ali preko zasebnega sporočila na facebook strani Slam zverin.
Prireditev bo povezovala performerka in moderatorka Mojca Frim, z literarno gostjo tokratnega dogodka Heleno Zemljič, ki je nekaj sezon tudi sama aktivno sodelovala kot moderatorka večerov slemovske poezije, pa se bo pogovarjala urednica in moderatorka Ajda Strajnar.
Na kratko o literarni gostji:

Helena Zemljič (1995) je pesnica in urednica. Odraščala je v Jurovskem Dolu, študirala filozofijo in slovenski jezik ter književnost na Filozofski fakulteti v Mariboru, sedaj živi v Novem mestu. Večkrat se je uvrstila v finale Pesniškega turnirja in v ožji izbor natečaja Urška, njene pesmi so objavljene v več literarnih revijah in portalih. Bazen ki ga odnašajo robovi je njen knjižni prvenec.
O pesniškem prvencu Helene Zemljič:
Bazen iz naslova knjižnega prvenca Helene Zemljič ni dejanski bazen, temveč spreminjajoče se vodno telo, ki se v odnašanju robov poraja zdaj v reki, po kateri se vesla, spet drugič v morju, v katerem se sledi ribam, ali pa v vazi za rože, kjer se rojevajo dobre želje. Po zbirki se pretaka subtilen, precizen in pronicljiv pesniški jezik, ki se ne boji zamolkov, neizrečenega, prekinjenega, umanjkanega. Prav nasprotno, vse to pozdravlja, saj robovi niso le vsebinski, temveč tudi dejanski – verzi se pred nami razlamljajo in gradijo na prav poseben način, z vznikanjem na tankih mejah, kjer jezik šele išče svoje oprimke. Prav tako kot jih iščejo vsi, ki so udeleženi v tem brezčasnem prelivanju.
Vabljene in vabljeni na Ožuljeni jezik!

Dodatne informacije: petra.kolmancic@mkc.si; matic.acko@gmail.com
Dogodek organizira MKC Maribor – MKC Črka v sodelovanju z Bando ferdamano, Narodnim domom, KUD-om Coda in s finančno podporo Mestne občine Maribor in Urada RS za mladino. Dogodek spada v sklop literarnih prireditev, ki jih sofinancira Javna agencija za knjigo.

Povezava do originalnega članka

Budale
2025-11-11 20:00 - 21:00 | Maribor center / Dvorana generala Maistra
Pravijo, da je človeška neumnost edina neuničljiva stvar v vesolju – na srečo je tudi najbolj zabavna.
Odkar obstaja človeštvo, obstaja tudi neumnost – zato je čas, da se pogovorimo o njej. Neumnost je bila med ljudmi dolgo na slabem glasu. Zadnje čase pa je zelo iskana lastnost med politiki, estradniki in šefi. A bodimo iskreni: malo trčenosti potrebujemo vsi. Brez kančka pristne neumnosti, na svetu ne bi bilo ne ljubezni, ne humorja, ne električnih skirojev. Žlahtna glupost je začimba našega življenja – zato jo slavimo! Zakaj je neumnost pomembna za zdravje? Katere so najbolj popularne neumnosti, ki jih zganjamo v odnosih, družinskem življenju, v službi ali družbi? Je bolje biti butast ali grd ali oboje? Kako to, da so ponavadi neumni vsi okoli nas, mi pa ne? In zakaj največ budal srečaš v krožnih križiščih? Komedija Budale spregovori o vsem, v šovu hitrih prizorov in bliskovitih menjav kostumov.
Humoristična superekipa znanih obrazov iz najuspešnejših slovenskih gledaliških projektov, TV serij in filmov, v zasedbi: Jernej Kogovšek, Mario Ćulibrk, Goran Hrvaćanin in Lucija Harum/Lara Fortuna, vam bo pričarala večer pristne, do konca smešne, neomejene omejenosti.
Nasmeh na usta in brez skrbi – z vami so BUDALE. Ker osel gre enkrat na led, budala pa v pancerjih.
Cena vstopnic: 1. kategorija: 27 €; 2. kategorija: 25 €

Povezava do originalnega članka

Srečanje s Ferijem Lainščkom
2025-11-12 18:00 | Maribor – Mestna knjigarna
Ob izidu zbirke Sanje so večne, ki prinaša izbor najnežnejše, najbolj strastne in brezčasne lirike Ferija Lainščka iz zadnjih petintridesetih let, se bomo prepustili poeziji, pogovoru in glasbi.

Vabimo vas na prav poseben literarni večer, posvečen eni najlepših oblik besede, ljubezenski pesmi.
Feri Lainšček, pesnik panonske ravnice in eden najbolj priljubljenih slovenskih avtorjev, bo ob tej priložnosti bral svoje pesmi, z voditeljico Ajdo Strajnar pa bo spregovoril o ljubezni, dvojini in pokrajinah, iz katerih raste njegova poezija. Večer bo popestril Matej Krajnc, ki bo predstavil uglasbene različice Lainščkovih pesmi.
Dogodek bo sklenilo podpisovanje knjig.
Prijazno vabljeni.
Dogodek je del kulturnega programa knjigarne, ki ga sofinancira Javna agencija za knjigo Republike Slovenije. Pridružujemo si pravico do sprememb v programu prireditev.

Povezava do originalnega članka

Pesniški večer: LJUBICA RIBIĆ IN MILAN NOVAK
2025-11-12 18:00 - 19:30 | Maribor center / Grajska kavarna, Trg svobode 1
Branje poezije in pogovor z avtorjema.
Ljubica Ribič in Milan Novak sta slovensko – hrvaški pesniški dvojec. Živita v Varaždinu, kjer sta gonilna sila društva Ritam misli, ki ob založniški dejavnosti aktivno sodeluje pri oblikovanju kulturnega življenja v mestu. Izdala sta več pesniških zbirk, leta 2020 skupno zbirko ljubezenske poezije v slovenskem jeziku Ladja iz lubja.
Vabljeni na pesniški performans in pogovor z avtorjema, ki ga bo moderiral Bojan Sedmak.
Foto: Boštjan Lah za MKC Maribor

Povezava do originalnega članka

Literarna postaja: TONE PARTLJIČ - VORANC
2025-11-13 18:00 - 19:30 | 62eab8f7-ac35-4ee3-b566-03c5651db5e7
Predstavitev knjige
Roman Voranc je prva od dveh knjig Toneta Partljiča, spisanih po motivih iz življenja koroškega pisatelja Prežihovega Voranca. Pripoved nas ponese nazaj k mlademu Vorancu, ki je ravno zapustil dom in ga je v svoj vrtinec kmalu posrkala 1. svetovna vojna. Pogovor z avtorjem bo usmerjala Darka Tancer-Kajnih.
Dogodek pripravljamo v sodelovanju s KUD Marice Kerenčič Pesnica in založbo Beletrina.

Povezava do originalnega članka

Jesenski TriviArt 2025
2025-11-13 18:00 - 22:30 | Maribor center / Studio
Ponovno vas vabimo na večer v dobri družbi ob spremljavi vprašanj o umetnosti. Na našem že tretjem kvizu bomo preverili vaše znanje o literaturi, glasbi, gledališču, filmu in vizualni umetnosti.
Se vidimo v četrtek, 13. novembra, ob 18. uri.
Ne zamudite zabavnega večera v družbi dobrih ljudi, zanimivih vprašanj in privlačnih nagrad!

Povezava do originalnega članka

KIBLIX 2025 | Monika Pocrnjić: Epipremnum Aureum Machina Transcendens
2025-11-13 18:00 - 2025-12-13 13:00 | Maribor center / artKIT, Glavni trg 14, Maribor
KIBLIX 2025 | odprtje: Monika Pocrnjić: Epipremnum Aureum Machina Transcendens
Vljudno vabljeni na odprtje razstave Epipremnum Aureum Machina Transcendens intermedijske umetnice Monike Pocrnjić, ki bo v četrtek, 13. novembra 2025, ob 18. uri v razstavišču artKIT. Razstava nadaljuje umetničino raziskovanje razmerja med rastlinami, tehnologijo in človeško prisotnostjo. V vsakdanjih predmetih, zbranih iz skladišč in ostankov preteklih produkcij, prepoznava potencial vmesnikov – sistemov, ki merijo svetlobo, zvok, gibanje in vlago ter na svojevrsten način vizualizirajo življenje rastlin in okolja.
Epipremnum Aureum Machina Transcendens odpira vprašanje, kako bi lahko tehnologija postala del naravnega kroga – ne kot odpadek, temveč kot preobrazba.

Povezava do originalnega članka

Alma 15+
2025-11-13 19:00 | Mala dvorana
Alma 15+
Popotne skice gospodične A.

Darka Erdelji po motivih življenja Alme Karlin / 50 min

“Po svetu hočem potovati, uživati in gledati … Kar lepega mi podari, listom tem zaupati …” je zapisala gospodična A. ali Alma Karlin, ena največjih popotnic vseh časov. Na osem let dolgo pot se je odpravila sama, z eriko, pisalnim strojem, in z na roke napisanim desetjezičnim slovarjem, ki ga je sama sestavila. “Ni me silila želja po pustolovščini, temveč klic zadane naloge, ki je ni bilo mogoče zavrniti: Pisala bom!”
Alma, Popotne skice gospodične A., je poetična predstava o korakih v neznano in o iskanju življenja v pisani raznolikosti sveta … Pa tudi o pomenu nizanja trenutkov, ki nas opisujejo, nam dajejo širine in globine ter se spreminjajo v spomine. “Vsak človek, ki nam prekriža pot, je naš učitelj, ki nevede ali vede oblikuje naš značaj. Tako lahko svojo dušo primerjamo s potnim listom, v katerem je vsak, ki je kakorkoli posegel v našo usodo, zapustil svoj vizum ali žig. Naj bo močen ali
slaboten, nobeden se popolnoma ne zabriše.”
*Predstavo uvrščamo v sklop In.zgodbe. In.zgodbe so avtorski projekti naših hišnih ustvarjalcev

Nakup kart

Povezava do originalnega članka

BoNBoNJERA, Otvoritev prenovljene E2RD Galerije
2025-11-13 19:00 - 21:00 | FIDU, Jana Krajnc s.p.
V četrtek, 13. 11., ob 19h, vas vabimo v E2RD galerijo, kjer vas bo začaral restavriran strop, poln fresk, in očarala BoNBoNJERA, unikatna kolekcija nakita.
Butična galerija E2RD sredi mesta spet odpira svoja vrata nakita, umetnosti in domačnosti V notranjost vas bo zvabil razsvetljen strop, upravičeno važen – nagovorile vas bodo restavrirane freske, mojstrovine kulturne dediščine, ki so jih ustvarili naši predniki.
Na ogled bo tudi unikatna E2RD kolekcija nakita BoNBoNJERA, izdelana z veliko ljubezni, natančnosti in rokodelske spretnosti. Navdih zanjo so odkrite freske in poslikave na stropu E2RD galerije, »cukri« starih mojstrov, ki jih je oblikovalka Bojana Kovačič Zemljič mojstrsko zavila v različne materiale, vijuge in tople barve kakava, cimeta, češnjic.
Igrivi detajli nakita nas prestavljajo v bleščavi praznični čas, ki brzi v naše mesto.
Pridružite se praznovanju!

Povezava do originalnega članka

Večer palestinske poezije
2025-11-13 19:00 - 22:00 | Maribor center / Večnamenska dvorana
V četrtek, 13.11.2025, vas zato ob 19. uri vabimo v Vetrinjski dvor na večer palestinske poezije, kjer se bomo s pesmimi sprehodili po preteklosti okupacije in upora.
Mahmud Darwish, Jaz sem od tam
Jaz sem od tam in nosim spomine.
Rodil sem se, kot se rodijo drugi.
Imam mater in hišo z veliko okni.
Imam brate, prijatelje in mrzlo okno zaporniške celice.
Imam svoje valove, ki so pogoltnili galebe in imam svoj pogled.
Imam zelenje v izobilju in imam svojo luno, ki ima zadnjo besedo.
Zrna za ptiče in nesmrtno oljko.
Po tej zemlji sem hodil že pred okrvavljenimi meči,
ki so spremenila telesa za pojedino.
Jaz sem od tam.
Nebo vračam k svoji materi ko ta joče za svojo zemljo.
Jokam, da bi me oblak zopet prepoznal.
Naučil sem se vse govore, ki so primerni za krvavo sodišče, da bi porušil njegove temelje.
Naučil sem se vse govore in jih razčlenil, da bi sestavil eno besedo,
to je beseda:
domovina…
Domovina.
Nam je morda nekaj samoumevnega imeti lastno domovino. Za Palestince to ne velja. Domovina je zanje polje boja za preživetje, boja proti okupatorju in boja za osnovne človekove pravice. Palestinski pesniki in pesnice so se za svobodo od reke do morja borili s poezijo, ki tako ostaja večna priča njihovega obstoja.
En teden preden je palestinskega pesnika Refata Alareera umorila izraelska vojska, je objavil pesem z naslovom Če moram umreti. To je bilo 7. decembra 2023, po dveh mesecih genocida v Gazi. Recitacijo te pesmi je letos poleti posnela palestinska deklica Sara skupaj z ostalimi vrstniki. Nastopiti bi morala v Ljubljani na festivalu Plavajoči grad. A jo je dan po objavi recitacije umorila izraelska vojska.
Palestinska poezija je zadnjih sto let prežeta s trpljenjem zatiranih in uporu proti imperializmu. Pesnice in pesniki skozi verze pripovedujejo svoje življenje in s tem tvegajo, da jih bo okupator strpal v zapor, jih mučil ali umoril. Pisanje pesmi je zanje smrtno nevarno. Že samo obstajati kot Palestinec, Palestinka, je zadnje smrtno nevarno. In na nas je, da pozorno poslušamo, kaj nam imajo za povedati.
Prisluhnili bomo slovenskim prevodom pesmi Refaata Alareera, Fadwe Toukan, Muina Bseisa, Taufiqa Zijada, Samiha AlQasima, Mahmuda Darwisha in v Sloveniji živečega Palestinca in pesnika Fawzija Abder Rahima, ki je skupaj s soprogo Darinko večino teh pesmi tudi prevedel. Dotaknili se bomo njihovih življenj in ugotavljali, kako je okupacija oblikovala njih kot osebe ter vplivala njihovo ustvarjanje. Večer bodo obogatila tudi branja pesmi v arabščini in glasbeni vložki mlade glasbenice Veronike Kašman.
Najmanj kar lahko naredimo je, da poskrbimo, da Refat, Sara, Muin, Samih, Fadwa in ostali Palestinci in Palestinke niso umrli zaman. Njihov boj je naš boj, je boj za človečnost. Njihova poezija je naše orodje, iz katere črpamo moč za upor. Uporabimo jo.

Povezava do originalnega članka

MLINSKA ULICA: Iz knjižnice v mesto 2.0 – spreminjajoči se urbani prostori
2025-11-14 13:30 | Maribor center / UKM, Gospejna ulica 10, Maribor
Drugo srečanje skupine občanskih raziskovalcih, ki bo posvečeno Mlinski ulici.
Univerzitetna knjižnica Maribor je septembra letos začela izvajati nov projekt, ki izhaja iz koncepta občanske znanosti. Poimenovali smo ga Iz knjižnice v mesto 2.0 – spreminjajoči se urbani prostori. Tokrat vas vabimo na drugo srečanje občanskih raziskovalcev.
V projektu oblikujemo vključujoče načine spoznavanja in raziskovanja sedanjih in preteklih prostorov našega bivanja. Letos je v središču Mlinska ulica. Na septembrskem srečanju se je skupina občanskih raziskovalcev delno že oblikovala, tokrat vabimo tiste, ki bi se nam morda še želeli pridružiti. Skupaj bomo raziskovali, razmišljali, iskali vire, se pogovarjali, brali, snemali, fotografirali, pisali, spodbujali umetniške odzive ter naposled interpretirali rezultate in jih predstavili javnosti.
Edini pogoj za sodelovanje je – veselje do raziskovanja v skupini. Skupino koordinira etnologinja in bibliotekarka UKM dr. Jerneja Ferlež.
Fotografija: SI_PAM/1889 Zavod za urbanizem Maribor, TE 49/Mlinska ulica

Povezava do originalnega članka

Literarni sprehod: Po mariborskih poteh Josefa Erdmana
2025-11-14 16:00 - 17:30 | 70bd46f5-bba9-4af9-9c23-33642436a1bd
Ponovitev literarnega sprehoda z literarnim zemljevidom: Po mariborskih poteh Josefa Erdmana
V petek, 14. 11. 2025, ob 16. uri vas vabimo na literarni sprehod z literarnim zemljevidom Po mariborskih poteh Josefa Erdmana. Literarni zemljevid je nastal po predlogi romana Draga Jančarja Severni sij. Prvič je izšel leta 2021 (Društvo za sodobno umetnost X-OP) in bil ponatisnjen leta 2024 (Združenje KODA MODRO). Pot bo vodila Tonja Jelen, ki je zemljevid tudi idejno zasnovala, oblikovala ga je Dijana Božić.
Literarna pot poteka po središču Maribora od železniške postaje do Alojzijeve cerkve.

Povezava do originalnega članka

Dobro jutro, travnik 3+
2025-11-14 17:00 | Velika dvorana
Dobro jutro, travnik 3+
Lutkovni koncert

Anja Štefan / Koprodukcija z Moment / 30 min

Pesniško raziskovanje življenja na travniku in ob travniških mlakah – od jutra do večera – z živo glasbo in lutkami.
V predstavi lahko prisluhnemo prvič uglasbenim pesmim iz znanih zbirk Anje Štefan. Druščina godcev otrokom predstavi življenje na travniku: bogat nabor cvetlic in žuželk ter majhnih živali, ki bivajo v luknjah, med travo in ločjem ter ob travniških mlakah. Z igro ugank otroci sodelujejo pri spoznavanju od jutra do večera migotajoče in žvrgoleče narave. Rastlinje se sramežljivo razpira v jutranji rosi, čez dan bogato razpre svoje cvetove in na malico vabi roje žuželk, ki jih
spremljajo marljive miške, pogumni polži in lene žabice. Dobro jutro, travnik
Predstavo je selektor dr. Igor Tretinjak uvrstil v program 13. bienala lutkovnih ustvarjalcev Slovenije z obrazložitvijo:
Kar je poezija v svetu besed, je lutkarstvo v uprizoritvenih umetnostih. To so izrazi, ki obožujejo minimalizem, metaforo in simboliko ter bralcem in gledalcem odpirajo vrata v sanjarjenje, domišljijo in pisanje. Zato je lutkovna umetnost naravno okolje za uprizarjanje poezije. To so prepoznali tudi avtorji uprizoritve Dobro jutro, travnik in pustili verzom Anje Štefan, da jih popeljejo v čaroben svet travnika, poln zvokov in barv ter srečevanj in
prepletanj z glasbo in lutkami. V življenje v vsej njegovi polnosti. V tem svetu ritem besed in glasbe elegantno, a zanesljivo nosi igro, ki postane nepogrešljiv trenutek v času.

Nakup kart

Povezava do originalnega članka
